google/wiki40b huggingface dataset:
Vangsgutane

Vangsgutane er en klassisk, norsk tegneserie skapt av Leif Halse (1896–1984) i 1940. Serien ble først tegnet av  av Jens R. Nilssen. Den gikk opprinnelig som fortsettelsesfortelling i Nynorsk Vekeblad fra 1940 til 1954, men har også kommet som julehefter nesten hvert år siden 1941. Vangsgutane gis i dag ut av Fonna Forlag. Vangsgutane er skrevet på nynorsk som en oppbyggelig underholdningsserie for barn om de arbeidsomme og prektige brødrene Kåre og Steinar Vangen i bygda Todalen på Nordmøre.

Hovedpersoner og innhold

Vangsgutane skulle være et slags snilt norsk svar på Knoll og Tott med «to gutar som ikkje berre gjorde galne strekar». 
Serien handler om brødrene Steinar og Kåre, som er henholdsvis 12 og 10 år, og historiene foregår i Todalen på Nordmøre. Da faren til guttene døde, måtte de overta arbeidet på gården. Denne vanskelige situasjonen viser for alvor hva de duger til, og det er ikke sjelden at guttene tar på seg arbeid som vanligvis bare voksne tar seg av. Serien har en enkel og klar moral: det går deg bra med hardt arbeid – det er god grunn til forskjellene mellom folk. Figuren Larris er rampete, lat og doven. Derfor går det ham ille. Steinar og Kåre Vangen, derimot, gjør sjelden og aldri noe som helst galt og lykkes derfor med det de holder på med.
Andre figurer som går igjen i serien er 
Sigrid Vangen, moren til Steinar og Kåre; Sterk-Ola Bakken, en venn av Vangen-familien som ofte hjelper guttene; Klure, Larris’ venn, og ikke minst den vene Gullbjørg, som går på skolen i Todalen sammen med guttene og som særlig Larris er hodestups forelsket i.

Statuen av Vangsgutane og Halsesamlinga

En statue av Vangsgutane ble reist ved Todalen skule i 1997, i forbindelse med hundreårsjubileumet for Leif Halses fødsel. Statuen er utforma av billedhoggeren Annasif Døhlen. Ved siden av skolen ligger Halsesamlinga, dedikert til Leif Halse
Linjeforeningen for Elektro og Data

Linjeforeningen for Elektro og Data, oftest kalt LED, er en linjeforening ved Universitetet i Stavanger (UiS). Alle studenter som studerer Elektro, Data eller Y-veien bachelor ved UiS kan bli medlem av foreningen (Studenter ved Institutt for data- og elektroteknikk (IDE)).

Formål

Formålet med foreningen er å skape et aktivt, sosialt og lærerikt miljø for studentene ved Institutt for data- og elektroteknikk ved Universitetet i Stavanger.

Historie

LED ble stiftet 23.01.2014 av en gjeng ivrige studenter som ønsket et bedre miljø for studentene ved Institutt for data- og elektroteknikk ved UiS. Det har tidligere eksistert en linjeforening ved Institutt for data- og elektroteknikk ved navnet FEST, denne foreningen hadde vært inaktiv over flere år når LED ble opprettet. Det er også vanskelig å si noe om alderen på FEST, da dokumentasjon på denne foreningen er vanskelig å finne. FEST var også kun for Elektrostudenter.
Spilkum

Spilkum, kommer fra nedertysk spölkümme som henger sammen med verbet spille. Opprinnelig hørte spilkummer til kaffe- og teserviser. De ble brukt som skylleboller eller til å tømme slanter i. I priskuranter fra 1800-årene kalles slike små boller ofte «flødeboller», og man brukte da en liten fløteøse av sølv eller plett til å forsyne seg av fløten med. Enkle spilkummer av stentøy har også blitt brukt til å drikke av. Spilkummer er laget av keramikk, og de rommer gjerne fra 0,2 til 0,6 liter.
NGC 6786

NGC 6786 og LEDA 62867 er et par vekselvirkende galakser som ligger ca. 350 millioner lysår unna jorden i stjernebildet Dragen. Galaksene er enda ikke i fysisk kontakt, men har gjennom gravitasjon allerede påvirket utseende til hverandre. I 2004 ble det observert en supernova i en av galaksene.
Fylkesvei 5026

Fylkesveg 5026 går mellom Opsanger og Sunde ferjekai i Kvinnherad kommune. Veien er 964 meter lang.
Frem til 2019 hadde veien betegnelsen Fv43.
Streikebryteri

Streikebryteri er en ikkejuridisk betegnelse på at ikkestreikende utfører arbeidsoppgaver som er streikerammet. Historisk var streikebryteri oftest knyttet til at arbeidsgiver hentet inn ny arbeidskraft for å utføre streikerammet arbeid.
Det regnes som streikebryteri om arbeidstakere som ikke er tatt ut i streik utfører arbeidsoppgavene til de som er i streik. I mange lands lovgivning er streikebrytere særskilt beskyttet. I nyere tid er det vanlig å anse streikebryteri som umoralsk overfor de streikende, men det er ikke forbudt. Rettspraksis har lagt til grunn at det er å regne som ærekrenkende om man blir kalt streikebryter uten at det er belegg for det. I mellomkrigstiden, men også før det, ble navnene gjerne offentliggjort i fagorganisasjonenes blader.

Norge

Det har vært en rekke opprivende arbeidskonflikter i Norge hvor påstander om streikebryteri og håndtering av dette har vært omstridt. Det vises her blant annet til transportarbeidestreiken og saudastreiken.
Qinghe (Xingtai)

Qinghe (kinesisk: 清河县 ; pinyin:  Qīnghé Xiàn) er et fylke i provinsen Hebei i Folkerepublikken Kina. Det er understilt byprefekturet Xingtai.
Befolkningen var i 1999 på 352.602.

Samferdsel

Kinas riksvei 308 løper gjennom området. Den begynner i Qingdao i Shandong og fører via Jinan til  Shijiazhuang i Hebei.
Tertullianus

Quintus Septimius Florens Tertullianus, på norsk og flere andre språk kjent under kortformen Tertullian, (født ca. 160, død 220/225 e.Kr.) regnes for en av oldtidskirkens mest betydningsfulle teologer. Han var en velutdannet borger i den nordafrikanske byen Kartago i dagens Tunisia, og etter hans konvertering til kristendommen da han var mer enn 30 år ble han en svært ivrig forkjemper for den kristne tro.

Teologi

Tertullianus var den første teolog som skrev på latin og selv om mange av hans verker i dag har gått tapt, er der mange vitnesbyrd om at hans skrifter og teologi hadde stor utbredelse og anerkjennelse i ettertiden. Hans skrivestil var meget aggressiv, men også sarkastisk og humoristisk. Hans skrifter fikk avgjørende betydning for utviklingen av den teologiske terminologien og dogmatikken på latin, blant annet går begreper som trinitas, sacramentum, tilbake til ham. Teologisk sett er han påvirket av Ireneus av Lyon. Han bidro til Bibelens kanondannelse og formulerte som den første kirkens treenighetslære. Han holdt også fast på kristendommens jødiske opphav, herunder Det gamle testamente, og dermed bidro han til å skille kristendommen fra antikkens greskinspirerte filosofi og religion.
Tertullianus regnes blant apologetene («forsvarer» på gresk, det vil si trosforsvarer) i likhet med eksempelvis Justin Martyr og Tatianus. Senere brøt han med den katolske kirke fordi han mente den var for ettergivende i disiplinære spørsmål, og hellet mot montanismen, stiftet av profeten Montanus i Frygia i 170-årene.
Tertullianus har ofte blitt beskrevet som misogyn, særlig på bakgrunn av følgende sitat fra De Cultu Feminarum «Vet dere at hver av dere er en Eva? Guds dom over deres kjønn lever i denne tid: Skylden må nødvendigvis leve den òg. Dere er djevelens innfallsport. Dere er den kvinnen som forgrep seg på det forbudte tre. Dere er den første frafalne fra den guddommelige lov. Dere er den kvinnen som overtalte ham som enn ikke djevelen våget å antaste. Dere ødela så skjødesløst mennesket, Guds bilde. For deres frafalls skyld måtte selv Guds sønn dø.»

Skrifter

Tertullianus skrev en lang rekke verker, det nøyaktige antallet er ukjent, men i hvert fall rundt tredve. Mest kjente er Apologeticum (Forsvarsskriftet), som er et systematisk forsvar for den kristne tro. I Adversus Praxean (Mot Praxeas) formuleres treenighetsdoktrinen og i De praescriptione haereticorum (Om kjetternes forskrift) og i Adversus Marcionem (Mot Marcion) hevder han sin kritikk og avvisning av gnostisisme og marcionisme.
Rotasjonsport

En rotasjonsport er en fysisk anretning som har som funksjon å kontrollere passering av personer gjennom et passeringspunkt.
I motsetning til en vanlig dør eller kan en rotasjonsport kontrollere hvilken retning en person beveger seg i og hvor mange personer som passerer. Det skilles normalt mellom halvhøyde og fullhøyde rotasjonsporter der førstnevnte kategori er desidert mest utbredt.
Bruksområdet for halvhøyde rotasjonsporter er primært billettkontroll ved jernbanestasjoner, alpinsentre, fornøyelsesparker osv. De benyttes også i sammenhenger hvor man ønsker å vite hvor mange besøkende man har på museer, messer, konserter osv. En halvhøyde rotasjonsport vil aldri være en ugjennomtrengelig fysisk sperre, og benyttes derfor ofte i sammenheng med videoovervåking eller manuell betjening.
Fullhøyde rotasjonsporter kalles også adgangssperrer eller sikkerhetssperrer, og benyttes i hovedsak der det er absolutte krav personellkontroll eller hvor det er betydelige økonomiske tap knyttet til uautorisert adgang. Eksempelvis benyttes disse i sammenheng med adgangskontrollsystemer der man til enhver tid kan ha oversikt over hvilke personer som befinner seg på innsiden av porten. Ved en evakueringssituasjon eller annen uønsket hendelse vil man da kunne ha svært pålitelig oversikt over personellet.
En rotasjonsport kan normalt programmeres i tre forskjellige modus i hver retning; fri adgang, autorisert adgang eller sperret adgang. Eksempelvis, i billettkontrollen på et museum vil det normalt kreves autorisasjon i form av scanning av billett for å få adgang inn gjennom rotasjonsporten, mens det ved samme port vil være mulig å forlate området uten autorisasjon.
På steder der portens formål utelukkende er å kontrollere bevegelsesretningen, har elektroniske sluser i stor grad overtatt for rotasjonsportene. Disse er særlig utbredt på flyplasser. Optiske sensorer eller overvåkingskamera i porten registrerer bevegelsen og gir alarm ved avvikende hendelser.
Flyttsamelista

Flyttsamelista (samisk: Johttisápmelaččaid Listu) er et samisk politisk parti i Norge. 
De har de siste årene vært representert på Sametinget ved Per Andersen Bæhr, som har sittet sammenhengende fra 1997 til 2009. Ved Sametingsvalget 2009 ble han gjenvalgt, og Anders Somby jr. fikk også plass på Sametinget.
Rhinotermitidae

Utseende

Små (arbeiderne mindre enn 5 mm), svært bleke termitter. De kan kjennes på at pronotum er flatt.
Soldatene har forstørrede, rødgule hoder og kraftige kjever (mandibler).
De kjønnede individene er mørke på farge og litt større enn arbeiderne. Hodet er nærmest sirkelrundt, i motsetning til de blinde arbeiderne har de små, runde fasettøyne. Som unge (når de svermer) har de to par store, avlange vinger med et fint årenett som mest består av lengdeårer.

Levevis

Rhinotermitidae lever stort sett underjordisk, de fleste av artene har tuer på bakken der mesteparten ligger under jorden, selv om de også kan stikke opp som høye tuer. Noen få har kolonier oppe i trær. Dronningen kan legge 100 egg per dag. Koloniene kan bestå av noen ti-tusen til flere millioner medlemmer. Denne gruppen omfatter noen arter som er regnet som alvorlige skadedyr.
Særlig brysom er arten Coptotermes formosanus, som stammer fra det sørlige Kina men i dag er spredt over store deler av verden. Denne arten kan være meget ødeleggende for trestrukturer. Koloniene kan ha mange millioner medlemmer.

Utbredelse

Rhinotermitidae er utbredt over det meste av verden, men unngår kalde og kjølige områder.
I Europa har de bredt seg nordover i de senere årene og finnes nå sa langt nord som de sørlige delene av England og Tyskland.

Fossile arter

Det er beskrevet to fossile slekter i denne familien.
Ferdinand II av De to Sicilier

Familie

Ferdinand var sønn av kong Frans I av De to Sicilier og Maria Isabella av Spania.
Hans besteforeldre på sverdsiden var kong Ferdinand I av De to Sicilier og Marie Karoline av Østerrike. På morssiden var hans besteforeldre Karl IV av Spania og Maria Luisa av Parma. Ferdinand I og Karl IV var brødre; begge var sønner av Karl III av Spania og Maria Amalia av Sachsen.
Han var først gift med Maria Kristina av Savoia som døde i barsel da hun fødte sønnen Frans i 1832, og deretter med Maria Theresa av Østerrike.

Tidlig styre

De første årene var Ferdinand II en ganske populær konge. Etter å ha besteget tronen gav han et amnesti og gav nye regler for finansvesenet. Han avskjediget upopulære embedsmenn, opphevet de tyngende jaktprivilegiene, slapp kornhandelen fri, forbedret hæren og interesserte seg sterkt for offentlige byggeprosjekter.
På den annen side slo han hardt ned på liberale bestrebelser. For å beskytte monarkiet organiserte han en dyr militærmakt. Under Ferdinands styre kom det til en rekke sammensvergelser, og som resultat opprettet kongen et vidt forgrenet spionasje- og politisystem.

Revolusjonene i 1848

I september 1847 brøt det ut opptøyer i Reggio Calabria og Messina, som ble slått ned av miitæret. 12. januar 1848 brøt det ut et nytt opprør i Palermo, som raskt spredte seg til resten av Sicilia
Etter lignende opptøyer i Salerno, sør for Napoli, og i Cilento-regionen, så kongen seg nødt til å gi etter for kravet om å gi en forfatning og liberalisere styret sitt. Det ble imidlertid ikke oppnådd enighet om sider ved forfatningen, og ettersom kongen nektet å inngå et kompromiss fortsatte demonstrasjonene i gatene. Til slutt gav Ferdinand hæren ordre om å slå ned opptøyene og oppløste parlamentet 13. mars 1849. Selv om forfatningen aldri ble formelt opphevet, gikk kongen tilbake til en eneveldig regjeringsform.
I samme periode gav Ferdinand asyl til pave Pius IX i Gaeta. Paven hadde blitt tvunget til å forlate Roma midlertidig under lignende opptøyer.
Samtidig hadde Sicilia erklært seg uavhengig under ledelse av Ruggeru Sèttimu, som erklærte kongen avsatt den 13. april 1848. Som svar på dette sendte kongen 20 000 soldater til Sicilia, under kommando av Carlo Filangieri, for å gjenopprette hans autoritet på øya. Marinefartøyer bombarderte byen Messina i åtte timer, og etter at byen hadde kapitulert drepte soldatene mange sivile, noe gav gav kongen oppnavnet Re' Bomba («kong bombe»).
Etter ni måneder var motstanden knust, og kongens autoritet gjenopprettet, den 15. mai 1849.

Senere år

Mellom 1848 og 1851 førte kong Ferdinands politikk til at mange reiste i eksil.
Da Frankrike og Storbritannia i 1856 oppfordret kongen til å legge om politikken for å sikre freden i Italia, gav han så klar beskjed om at han ikke ville akseptere noen innblanding at mye av den diplomatiske kontakten med hans kongerike opphørte.
Et attentatforsøk mot Ferdinand den 8. desember 1856 og flere oppstander styrket ham kun i overbevisningen om at hans kurs var den riktige. Han trakk seg tilbake til Caserte, erklærte at Napoli var beleiret og døde 22. mai 1859.
Ferdinand ble etterfulgt av sin sønn Frans II av De to Sicilier.
Koreansk standardtid

Koreansk standardtid (KST, Koreansk: 한국 표준시) er standardtiden i Sør-Korea. Den ligger 9 timer foran UTC (UTC+9). Korea benytter for tiden ikke sommertid, selv om det er gjennomført enkelte tester.
Koreansk standardtid er det samme som Japansk standardtid, samt tilsvarende for Indonesia og Jakutsk.
Ismannen (film)

Handling

En vitenskapelig ekspedisjon i et arktisk område finner et forhistorisk menneske som har ligget nedfrosset i 40 000 år. Forskere tilkalles for å undersøke funnet. Når de tiner ham opp begynner han til alles overraskelse vise livstegn. Den unge antropolog Stanley forsøker å få kontakt med ham og omsider oppstår det et vennskap mellom de to. Etterhvert må den unge forskeren sloss for at ikke Ismannen skal havne i hendene på folk som ønsker å foreta en disseksjon på ham.

Om filmen

Ismannen fikk beskjeden omtale i sin samtid. Den amerikanske filmkritikeren Roger Ebert gav den toppkarakter. Også Leonard Maltin var begeistret og gav den 3,5 av 4 oppnåelige stjerner.
Den har fått tre av fem stjerner i Den store film- og videoguiden.
Filmen ble ingen stor publikumssuksess. I USA spilte den inn drøyt $7 millioner og havnet på en 94-plass over de mest innbringende filmene for 1984.
Innspillingen forgikk i Canada i 1983.
Rehab kraftverk

Rehab kraftverk er et kombinert oljekraftverk og gasskraftverk i Jordan. Det har en installert produksjonskapasitet på 300 MW, fordelt på 1 turbiner. Anlegget ble påbegynt omkring 1995, fikk første turbin installert i 1998 og stod ferdig i 2000. Brenselkilden er naturgass og destillatolje.
Barbara Dex Award

Barbara Dex Award, eller Barbara Dex-prisen, er en årlig fanpris som blir tildelt den verst kledde artisten i Eurovision Song Contest. Prisen er oppkalt etter Barbara Dex, som representerte Belgia i Eurovision Song Contest i 1993 og kom på sisteplass i en selvdesignet kjole. Vinneren stemmes frem av fans og besøkende på det belgiske nettstedet songfestival.be. Prisen ble første gang delt i 1997, og frem til 2016 var det fansiden House of Eurovision delte ut prisen.
The Black Dahlia

Bakgrunn

Filmen var opprinnelig i førproduksjon med David Fincher som regissør og Mark Wahlberg som hovedrolleinnehaver. Wahlberg valte å konsentrere seg om The Brazilian Job som hadde planlagt innspillingen samtidig som The Black Dahlia, og forlot derfor settet. Da De Palma ble regissør erstattet han Wahlberg med Aaron Eckhart kort tid før innspillingen av filmen begynte i april 2005.
Filmen ble spilt inn i Los Angeles i California, og i Pernik i Bulgaria.

Handling

Filmen følger to detektiver på 1940-tallet i Los Angeles, mens de etterforsker drapet på Elizabeth Short, kjent som Black Dahlia. Som en sidehandling i filmen blir de to detektivene, Bucky Bliechert og Lee Blanchard fanget i et kjærlighetstriangel som involverer Kay Lake. Lee og Bliechert blir betatt av morderen, og litt etter litt konsumeres livene deres mens de forsøker å avdekke et intrikat hendelsesforløp som når ned i dypet av den urbane undergrunnen, forpestet med pornografi, femme fatales, korrupte politimenn og kriminelle.
Trondhjems Kunstforening

Trondhjems Kunstforening er en medlemsforening som ble stiftet i 1845 av Lars Hansen og I.C. Dahl og er en av de eldste kunstinstitusjonene i Norge.  
Foreningens formål er å vise, formidle, og støtte norsk samtidskunst, samt å være en møteplass for kunst, kultur, og debatt.
Foreningen eier huset i Bispegata 9A, byens gamle bispebolig, som ligger ved siden av Trondheim Kunstmuseum og nær Nidarosdomen. I første etasje ligger Café Ni Muser, som ble etablert i 1991. I andre etasje ligger gallerirommene, hvor foreningen også har sitt kontor.
Cividate Camuno

Cividate Camuno er en kommune i Val Camonica, provinsen Brescia, i regionen Lombardia. Kommunen har 2 757 innbyggere (2013) og grenser til kommunene Berzo Inferiore, Bienno, Breno, Esine, Malegno, Ossimo og Piancogno.
Civitade Camuno het opprinnelig Civitas Camunnorum og var camunernes hovedstad.
Round 2

Målsetting

Ifølge nettsiden deres er målet å lisensiere og gjenutgi de beste norske platene - både obskure og de mer kjente. Plater som ikke ble utgitt på vinyl i første omgang eller i begrensede opplag, i tillegg til de som er bortglemt. Kort fortalt utgivelser de håper vil bli oppdaget av musikkelskere og samlere i inn- og utland.
ICMI

ICMI (The International Commission on Mathematical Instruction) er en internasjonal organisasjon med fokus på matematikkundervisning. Organisasjonen ble grunnlagt på den internasjonale konferansen for matematikere (ICM) i Roma i 1908.

Historie

ICMI ble grunnlagt på den internasjonale konferansen for matematikere, og det var matematikeren Felix Klein som ble valgt som organisasjonens første president. Det internasjonale tidsskriftet L'Enseignement Mathématique ble startet i 1899 av Henri Fehr og Charles Laisant, og dette tidsskriftet ble tidlig gjort til organisasjonens offisielle organ. ICMI publiserer også en ICMI-bulletin to ganger årlig, og fra og med desember 1995 har denne vært tilgjengelig på internett.
I tiden mellom 1. og 2. verdenskrig var det et avbrudd i organisasjonens aktiviteter, men i 1952 ble ICMI rekonstituert. På denne tiden ble også organisasjonen omorganisert som en underorganisasjon av The International Mathematical Union (IMU), og en stor del av midlene til ICMI kommer nå fra IMU. Som vitenskapelig organisasjon er IMU medlem av International Council of Scientific Union (ICSU). Selv om ICMI følger en del av de generelle retningslinjene for IMU og ICSU, har organisasjonen en stor grad av selvstyre.
Peter Forsskål

Bakgrunn

Han ble født i Helsingfors der faren var prest. Finland var på den tiden en del av Sverige. I 1741 flyttet han til Uppland der faren fikk en ny prestestilling. Forsskål ble i ung alder immatrikulert ved Uppsala universitet. Han studerte botanikk under Linné, men fulgte også forelesninger i orientalske språk.

Studier og karriere

I 1753 reiste han til Göttingen for å studere orientalske språk og filosofi ved universitet der. I 1756 tok han doktorgraden med en avhandling der han tar kraftig avstand fra wolffianismen. Immanuel Kant var sannsynligvis påvirket av denne avhandlingen. Forsskål dro så tilbake til Uppsala der han i 1759 utgav en pamflett, Tankar om borgerliga friheten. Denne kontroversielle pamfletten ble umiddelbart forbudt. 
I 1760 ble Forsskål invitert til å delta i en dansk ekspedisjon til Arabia, sammen med blant annet Carsten Niebuhr. Ekspedisjonen dro først til Egypt der Forsskål studerte arabiske dialekter. I desember 1762 ankom ekspedisjonen det lykkelige Arabia, dagens Jemen. Forsskål arbeidet hardt med å samle inn eksemplarer av planter og dyr, og fant blant annet Bibelens balsamtre, Commiphora gileadensis. Han ble syk av malaria og døde i juli 1763.
Niebuhr kom som den eneste overlevende fra ekspedisjonen hjem til Danmark i 1767. Han publiserte Forsskåls nedtegnelser i tre verker som ble utgitt 1775–1776: Descriptiones animalium, Flora Egyptiaco-Arabica og Icones rerum naturalium.
Om Forsskål skriver Niebuhr blant annet: «Forsskål var mest lærde mannen i hele selskapet, og hadde han kommet tilbake i live ville han kanskje ha blitt den lærdeste i hele Europa. Han var arbeidsom, han foraktet alle farer, besværligheter og forsakelser. Hans feil var hans diskusjonslyst, hans egenrådighet og hans hissighet».
Linné oppkalte nesleplanten Forsskaolea tenacissima etter Forsskål, fordi planten er like sta og utholdende som han var.
Thorkild Hansen har skildret ekspedisjonen i romanen Det lykkelige Arabien.
Autornavnet Forssk. brukes for planter som Forsskål har beskrevet.
Qionglong Shan

Qionglong Shan (kinesisk: 穹窿山; pinyin: Qiónglóng Shān) er det høyeste fjell i byprefekturet Suzhou i provinsen Jiangsu i Folkerepublikken Kina. Det ligger sørvest for selve byen Suzhou. Høyden er på 341,7 moh. 
Militærstrategen Sun Tzu bodde her fra han trakk seg tilbake, og forfattet her sitt verk Kunsten å krige her.
Sam Shepard

Bakgrunn

Sam Shepard vokste opp på en ranch i California og var en periode gårdsarbeider. Etter et kort landbruksstudium dro han tidslig i 1960-årene til New York City. Der kom han i kontakt med teateret og begynte å skrife sine første teaterstykker, som ble oppført på mindre teaterschener av studentteatergrupper.

Karriere

Mange av Shepards dramaer for scenen har handling lagt til våre dagers Midtvesten. Som dramatiker kjennetegnes han av en realistisk og hverdagsnær stil, men med innslag av det absurde. «The Hollywood pin-up who showed us the ugly face of America», skriver The Telegraph.For skuespillet Buried Child fikk han Pulitzerprisen for drama i 1979; andre kjente dramaer er Curse of the Starving Class (1978), True West (1980) og A Lie of the Mind (1985).
Shepards skuespill er oppført ved flere norske teatre, inkludert Radioteatret og Fjernsynsteatret. I 1986 gjorde Karl Jørgen Kiønig en filmatisering av Den sultende klasses forbannelse for Fjernsynsteateret.
Shepard var videre kjent som scenekunstner og som skuespiller i en lang rekke filmer fra 1970 og framover. Han skrev manus til et tjuetall filmer, blant dem Zabriskie Point og Paris, Texas.
Sam Shepard samarbeidet med Bob Dylan om den surrealistiske filmen Renaldo & Clara i 1978, og skrev den lange balladen «Brownsville Girl» sammen med Dylan for albumet Knocked Out Loaded i 1986. Samme år ble han innvalgt som medlem av The American Academy of Arts and Letters.